**Р Е П У Б Л И К А Б Ъ Л Г А Р И Я**

**М И Н И С Т Е Р С К И С Ъ В Е Т**

**–––––––––––––––––––––––––––––––––––––––––––––––––––––––––––––––––––––––––––**

**ПОСТАНОВЛЕНИЕ №**

**от 2023 г.**

**За** изменение и допълнение на Устройствения правилник на Министерството на транспорта и съобщенията, приет с Постановление № 232 на Министерския съвет от 2009 г. (обн., ДВ, бр. 78 от 2009 г., изм. и доп., бр. 15 от 2010 г., бр. 74 от 2010 г., доп., бр. 54 от 2011 г., изм. и доп., бр. 64 от 2011 г., бр. 22 от 2012 г., бр. 6 от 2013 г., изм., бр. 64 от 2013 г., бр. 77 от 2013 г., изм. и доп., бр. 33 от 2015 г., изм., бр. 92 от 2015 г., изм. и доп., бр. 86 от 2016 г., изм., бр. 70 от 2018 г., изм. и доп., бр. 12 от 2019 г., изм., бр. 7 от 2020 г., бр. 1 от 2022 г. и бр. 38 от 2022 г.)

**§ 1.** В чл. 5, т. 2 се изменя така:

„2. осъществява държавната политика за развитието и управлението на безопасността на пътната инфраструктура съвместно с министъра на регионалното развитие и благоустройството и с председателя на Държавната агенция „Безопасност на движението по пътищата“.

**§ 2.** В чл. 6 се правят следните изменения и допълнения:

1. в т. 3 думата „пътна“ се заменя с „транспортна“, а думата „пътни“ се заменя с „транспортни“;

2. в т. 13 след думата „координиране“ се добавя „и регистриране“, а думите „и отбраната“ се заличават“.

**§ 3.** В чл. 10 думите „за участие в Кохезионния фонд и в структурните фондове на Европейския съюз, в предприсъединителните програми и проекти на Европейския съюз и осъществява двустранното сътрудничество със страните – членки на Европейския съюз, участва в провеждането на политиката за присъединяване към организации за колективна сигурност“ се заменят с „в Европейските структурни и инвестиционни фондове, Механизма за свързване на Европа и Механизма за възстановяване и устойчивост, представлява правителството в Съвета на Европейския съюз по транспорт и телекомуникации и осъществява двустранното сътрудничество със страните – членки на Европейския съюз в областта на транспорта и съобщенията“.

**§ 4.** В чл. 32 се правят следните изменения:

1. Алинея 1 се изменя така:

„(1) Структурата на министерството включва Звеното за вътрешен одит, инспекторат, Звено „Защита на класифицираната информация, охрана, вътрешна сигурност и защита на личните данни“, служител по мрежова и информационна сигурност, обща администрация, организирана в 6 дирекции, и специализирана администрация, организирана в 9 дирекции“.

2. В ал. 2 числото „319“ се заменя с „298“.

**§ 5.** В чл. 33, ал. 2 се правят следните изменения и допълнения:

1. в основния текст след думите „министъра на транспорта и съобщенията“ се поставя запетая и се добавя „в публичните предприятия в Министерството на транспорта и съобщенията, в които няма звено за вътрешен одит“;

2. точка 1 се изменя така:

„1. планира, извършва и докладва дейността по вътрешен одит в съответствие с международните стандарти за професионална практика по вътрешен одит, Етичния кодекс на вътрешните одитори, Статута на звеното и утвърдената от министъра на финансите методология за вътрешен одит в публичния сектор“;

3. в т. 2 думите „който съгласува с министъра“ се заменят с „който съгласува с одитния комитет и представя за утвърждаване от министъра“;

4. в т. 6 думите „на операциите и изпълнението на договорите и поетите задължения“ се заменят с „на дейностите и изпълнението на задачите, договорите, поетите ангажименти и постигането на целите“;

5. точка 10 се изменя така:

„10. изготвя и представя на министъра и на Одитния комитет годишен доклад по дейността на вътрешния одит в съответствие с чл. 40 от Закона за вътрешния одит в публичния сектор“.

**§ 6.** В чл. 34, ал. 5 се изменя така:

„(5) Инспекторатът има следните функции:

1. извършва планови и извънпланови проверки на структури, дейности и процеси в администрацията;

2. прави оценка на корупционния риск и предлага мерки за ограничаването му;

3. събира и анализира информация и извършва проверки за установяване на нарушения, прояви на корупция и неефективна работа на администрацията;

4. следи за спазването на законите, подзаконовите и вътрешноведомствените актове за организацията на работата от служителите на администрацията;

5. може да предлага образуване на дисциплинарно производство при констатирани нарушения на служебните задължения, както и на Кодекса за поведение на служителите в държавната администрация;

6. извършва проверка на сигналите срещу незаконни или неправилни действия или бездействия на служители от администрацията;

7. осъществява контрол и извършва проверки по Закона за противодействие на корупцията;

8. съставя актове за установяване на административни нарушения при констатирани нарушения от страна на служителите от администрацията, когато е предвидено в закон;

9. изпраща сигнали до органите на прокуратурата, когато при проверки установи данни за извършено престъпление;

10. прави предложения за нови или за изменение на вътрешноведомствени актове, регламентиращи организацията на работата и дейността на администрацията;

11. извършва проверки по предоставянето на административните услуги;

12. осъществява други функции във връзка с административния контрол, произтичащи от нормативни актове или възложени от министъра на транспорта и съобщенията“.

**§ 7.** Наименованието на Раздел V се изменя така:

„Раздел V

Звено „Защита на класифицираната информация, охрана, вътрешна сигурност и защита на личните данни“.

**§ 8.** В чл. 36 се правят следните изменения:

1. Алинея 1 се изменя така:

„(1) Звено „Защита на класифицираната информация, охрана, вътрешна сигурност и защита на личните данни“ е на пряко подчинение на министъра и е със статут на отдел. Ръководителят на звеното е служител по сигурността на информацията и изпълнява възложените му със Закона за защита на класифицираната информация (ЗЗКИ) задачи“;

2. В ал. 2, т. 8 абревиатурата „АИС“ се заменя с „КИС“.

**§ 9.** В чл. 37 думите „Звено „Защита на класифицираната информация, охрана и вътрешна сигурност“ се заменят със „Звено „Защита на класифицираната информация, охрана, вътрешна сигурност и защита на личните данни“.

**§ 10.** Създава се чл. 37а:

„Чл. 37а. Длъжностното лице по защита на личните данни е от състава на звеното. То подпомага министъра при осъществяване на правомощията му по защита на личните данни съгласно Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните – ОРЗД) и Закона за защита на личните данни (ЗЗЛД), като:

1. информира и съветва администратора и служителите, които извършват обработването на личните данни, за техните задължения по ОРЗД, ЗЗЛД и съгласно други нормативни изисквания за защита на личните данни;

2. наблюдава спазването на ОРЗД и ЗЗЛД;

3. при поискване предоставя съвети по отношение на оценката на въздействието по чл. 64 от ЗЗЛД и наблюдава извършването ѝ;

4. сътрудничи и действа като точка за контакт с Комисията за защита на личните данни по всички въпроси, свързани с обработването на лични данни в министерството“.

**§ 11.** Създава се Раздел Vа с чл. 37б:

„Раздел Vа

Служител по мрежова и информационна сигурност

Чл. 37б. (1) Служителят по мрежова и информационна сигурност е на пряко подчинение на министъра с цел директно информиране за състоянието и проблемите в мрежовата и информационната сигурност, като следи за спазване на вътрешните правила по мрежова и информационна сигурност за дейности, които са свързани с администриране, експлоатация и поддръжка на хардуер и софтуер и за прилагането на нормативните актове, стандартите и политиките в тази област.

(2) Служителят по мрежова и информационна сигурност:

1. ръководи, координира и организира дейностите, които са свързани с постигане на високо ниво на мрежова и информационна сигурност на министерството;

2. ръководи периодичните оценки на рисковете за мрежовата и информационната сигурност;

3. периодично (не по-малко от веднъж годишно) изготвя доклади за състоянието на мрежовата и информационната сигурност и ги представя на министъра;

4. при възникване на инцидент уведомява Центъра за реагиране при инциденти CERT България в сроковете и по реда на Закона за киберсигурност;

5. участва в проверки за актуалността на плановете за справяне с инциденти и плановете за действия в случай на аварии, бедствия или други форсмажорни обстоятелства, като анализира резултатите от тях и предлага изменение на плановете, ако е необходимо;

6. анализира инцидентите с мрежовата и информационната сигурност и причините за възникването им и предлага мерки за намаляването и предотвратяването им;

7. следи за появата на нови киберзаплахи, като предлага мерки за противодействието им“.

**§ 12.** В чл. 40, ал. 2, т. 4 думите „Стопански дейности и управление на собствеността“ се заменят със „Стопански дейности, управление на собствеността и обществени поръчки“.

**§ 13.** В чл. 42 се правят следните изменения и допълнения:

1. в т. 1 след думата „изготвя“ се добавя „и съхранява“, а след думите „работните заплати“ се добавя „на служителите“;

2. точка 6 се изменя така:

„6. планира и подпомага организацията по обучение с цел повишаване квалификацията на служителите в министерството“;

3. точка 11 се отменя;

4. точка 16 се изменя така:

„16. води регистър на декларациите по чл. 49, ал. 1, т. 1 – 4 от Закона за противодействие на корупцията, на служителите в министерството и на декларациите по чл. 49, ал. 1, т. 1 и 3 на ръководителите на второстепенните разпоредители с бюджет към министъра“;

5. точка 17 се отменя.

**§ 14.** В чл. 43 се правят следните изменения:

1. в основния текст думите „Стопански дейности и управление на собствеността“ се заменят със „Стопански дейности, управление на собствеността и обществени поръчки“.

2. в т. 8 думите „изготвя план“ се заменят с „изготвя годишни прогноза и график“;

3. точка 10 се изменя така:

„10. администрира профила на министерството в Централизираната автоматизирана информационна система „Електронни обществени поръчки“;

4. точка 12 се изменя така:

„12. отговаря за съхраняването на досиетата по проведените обществени поръчки“.

**§ 15.** В чл. 45 се правят следните изменения:

1. точка 11 се изменя така:

„11. организира, координира и води регистър на заявления по Закона за достъп до обществена информация и периодично изготвя справки и отчети за изпълнението им“;

2. точка 12 се изменя така:

„12. отговаря за вписването на данни и утвърждаването на годишните отчети в Административния регистър по чл. 61 от Закона за администрацията“.

**§ 16.** В чл. 46, т. 7 думите „служебни адреси и пароли“ се заличават.

**§ 17.** В чл. 47, ал. 2 думите „8 дирекции“ се заменят с „9 дирекции“.

**§ 18.** В чл. 48, т. 17 се изменя така:

„17. осъществява правното осигуряване на дейностите по управление на финансовата помощ от Европейския съюз“.

**§ 19.** Член 49 се изменя така:

„Чл. 49. Дирекция „Концесии“:

1. подпомага министъра при изпълнение на държавната политика за концесии за обекти на железопътната инфраструктура – държавна собственост, включително земята, върху която са изградени или която е предназначена за изграждането им, за пристанищата по чл. 106а от Закона за морските пространства, вътрешните водни пътища и пристанищата на Република България и за пристанищата за обществен транспорт или терминали от такива пристанища, които са държавна собственост, за гражданските летища за обществено ползване – държавна собственост, както и за други обекти на концесия, за които министърът на транспорта и съобщенията има правомощията на концедент;

2. осъществява регулиращи, координиращи, контролни и информационни функции във връзка с процеса на концесиониране на обектите по т. 1;

3. изработва проект на план за действие на държавните концесии, възлагани за обектите по т. 1 и на предложения за включване на проекти за концесии в плана за действие, в т. ч. предложения за промени в плана за действие;

4. организира подготвителните действия, с които се обосновава целесъобразността и законосъобразността от възлагането на концесия и се определя подходящата процедура за възлагане на концесия за обектите по т. 1;

5. подготвя документите и организира провеждането на процедури за възлагане на концесии за обектите по т. 1, съвместно с други дирекции на министерството;

6. организира реда за сключването на концесионните договори с определените концесионери и осъществява мониторинг и контрол върху договорите за възлагане на концесии за обектите по т. 1;

7. съхранява и архивира документите, свързани с управлението на концесиите;

8. определени длъжности лица от дирекцията откриват, поддържат и приключват партиди в Националния концесионен регистър и публикуват документи и информация по тези партиди“.

**§ 20.** Създава се чл. 49б:

„Чл. 49б. Дирекция „Контрол върху дейността на търговските дружества и държавните предприятия“:

1. подпомага министъра при упражняване правата на държавата върху дялове или акции на търговски дружества в транспорта и съобщенията, както и при упражняване на правата му като орган на управление на държавните предприятия в областта на транспорта и съобщенията;

2. анализира финансово-икономическото състояние на търговските дружества и държавните предприятия, в които министърът представлява държавата в общото събрание или упражнява правата на едноличния собственик на капитала;

3. подготвя методически разработването на бизнес програмите и програми за финансово оздравяване от дружествата и държавните предприятия и осъществява методическо ръководство по въпросите, свързани с финансово-икономическото състояние на дружествата и предприятията по т. 1;

4. следи за изпълнението на икономическите показатели от бизнес програмите и програмите по т. 3; определя целеви икономически показатели от бизнес програмите, които се включват в договорите за възлагане на управлението, и информира министъра;

5. следи за изпълнението на възложените задачи от страна на органите на управление и контрол на държавните предприятия и едноличните търговски дружества, в които министърът упражнява правата на едноличния собственик на капитала, като извършва проверки за изпълнението на поставените задачи; информира министъра за резултатите от проверките;

6. организира работата по получаването, съхраняването и ползването на годишните финансови отчети на държавните предприятия и търговските дружества, в които министърът представлява държавата в общото събрание или упражнява правата на едноличния собственик на капитала;

7. анализира годишните финансови отчети, изготвя становища и протоколи за приемане на годишните финансови отчети, разпределянето на печалбата, даването на тантиеми за управителните органи, приемането на докладите на регистрираните одитори и освобождаването от отговорност на управителните органи за съответната финансова година на едноличните търговски дружества, в които министърът упражнява правата на едноличния собственик на капитала, и на държавните предприятия, в които министърът представлява държавата в общото събрание;

8. извършва анализ на докладите на Агенцията за държавна финансова инспекция и когато са налице основания за това, изготвя предложения за санкциониране на органите на управление на едноличните търговски дружества, в които министърът упражнява правата на едноличния собственик на капитала, и в търговските дружества с мажоритарно държавно участие в капитала;

9. организира проверки и текущ контрол на едноличните търговски дружества, в които министърът упражнява правата на едноличния собственик на капитала, и в търговските дружества с мажоритарно държавно участие в капитала и на държавните предприятия, в които министърът представлява държавата в общото събрание, и оказва съдействие при контактите с Агенцията за държавна финансова инспекция, с Националния осигурителен институт и с Националната агенция за приходите;

10. изработва становища за едноличните търговски дружества с държавно участие в капитала по въпросите, по които министърът взема решения или дава разрешения съгласно Търговския закон, Закона за публичните предприятия и Правилника за прилагане на Закона за публичните предприятия, приет с Постановление № 85 на Министерския съвет от 2020 г., (обн., ДВ, бр. 40 от 2020 г., изм., бр. 89 от 2021 г, изм. и доп., бр. 11 от 2023 г.);

11. съставя и поддържа регистър на държавните предприятия и едноличните търговски дружества, в които министърът упражнява правата на едноличния собственик на капитала, и осъществява координация по него с Националния статистически институт;

12. подпомага министъра в рамките на неговата компетентност при приватизацията на търговските дружества в областта на транспорта и съобщенията; осъществява взаимодействие с Комисията за финансов надзор и с Агенцията за приватизация и следприватизационен контрол;

13. подготвя актовете за преобразуване на търговските дружества;

14. подпомага министъра при провеждане политиката на министерството по отношение на търговските дружества, обявени в ликвидация или в несъстоятелност;

15. предприема необходимите действия по възстановяване правата на собственост, обезщетяване или компенсиране на собствениците по реда на Закона за обезщетяване на собственици на одържавени имоти и по отменения Закон за преобразуване и приватизация на държавни и общински предприятия във връзка с преходните и заключителните разпоредби на Закона за приватизация и следприватизационен контрол“.

**§ 21.** В чл. 50 се правят следните изменения:

1. в т. 11 думите „електронните съобщения и цифровата свързаност“ се заличават;

2. в т. 12 думите „информационните технологии, пощенските услуги и електронните съобщения“ се заменят със „съобщенията и цифровата свързаност“.

**§ 22.** Член 51 се изменя така:

„Чл. 51. (1) Дирекция „Координация на програми и проекти“:

1. организира и координира изпълнението на цялостната работа на министерството за реализация на програми и проекти, съфинансирани от Европейския съюз в областта на транспорта;

2. участва в планирането и разработването на инвестиционни програми за изграждане, реконструкция и модернизация на транспортната инфраструктура на страната, като част от Общоевропейската транспортна мрежа;

3. изпълнява функциите на управляващ орган на Оперативна програма „Транспорт и транспортна инфраструктура“ 2014 – 2020 г. и на Програма „Транспортна свързаност“ 2021 – 2027 г., като отговаря за цялостното програмиране, управление и изпълнение на програмите, както и за предотвратяването, откриването и коригирането на нередности, включително за извършването на финансови корекции, като:

а) подпомага и организира работата на мониторинговия комитет; съставя и изпраща до Европейската Комисия годишни доклади и окончателен доклад за изпълнението на програмите; обезпечава събирането и съхраняването на данни за всяка операция, необходима за мониторинга, оценката, финансовото управление, проверката и одита;

б) изготвя критерии и извършва подбор на операциите, като гарантира, че избраната операция за финансиране със средства на Европейския съюз попада в обхвата на съответните фондове и бенефициентите разполагат с необходимия административен, финансов и оперативен капацитет;

в) осъществява финансовото управление и контрол, като верифицира извършените разходи с цел потвърждаване на допустимостта им, въз основа на проверка на документите и на проверки на място и изготвя и подава към Европейската комисия декларация за управлението и годишен отчет за изпълнението на програмите;

г) въвежда ефективни и пропорционални мерки и процедури за борба с измамите, като взема предвид установените рискове и предотвратява, открива и коригира нередностите;

д) развива административния капацитет за постигане на целите в съответствие с Националната пътна карта за развитие на административния капацитет за средствата от Европейския съюз;

e) изпълнява и други дейности, които произтичат от правото на Европейския съюз или националното законодателство, или са от значение за доброто финансово управление и постигане на целите на програмите.

(2) Дирекцията се подпомага от служители, заемащи длъжността „Сътрудник по управление на европейски проекти и програми“ по трудово правоотношение, назначени за срок до приключването на съответната програма, когато това е предвидено в длъжностното разписание.

(3) Възнагражденията на служителите по ал. 2 се финансират изцяло от техническата помощ на съответната програма“.

**§ 23.** В чл. 52 се правят следните изменения и допълнения:

1. в т. 2 след думите „стратегии“ се поставя запетая и се добавя „планове, програми, както и“;

2. точка 3 се изменя така:

„3. подпомага министъра в дейността му по осъществяване на държавната политика за развитието на транспортния сектор;

3. в т. 4 след думите „съвместно с“ се добавя „Министерството на регионалното развитие и благоустройството“;

4. точка 5 се изменя така:

„5. подпомага министъра в дейността му по определяне и договаряне на Трансевропейската транспортна мрежа на територията на страната, поддържане и развиване на международни инициативи за изграждане на участъци от трансевропейската транспортна мрежа на територията на страната, включително за трансграничните връзки и транспортните коридори“;

5. точка 12 се изменя така:

„12. участва в инициативи и работни групи за развитие на транспорта, включително и за развитието на интермодалния транспорт“.

**§ 24.** В чл. 53 се правят следните изменения и допълнения:

1. в т. 1 в края на текста се добавя „и политиката в областта на пощенските услуги“;

2. в т. 2 след думите „електронните съобщения“ се поставя запетая и се добавя „управлението на радиочестотния спектър и пощенските услуги“;

3. точки 5 – 24 се изменят така:

„5. участва във формирането и осигурява провеждането на държавната политика при ползването на радиочестотен спектър, позициите на геостационарната орбита със съответния радиочестотен спектър и номерационни ресурси;

6. подпомага министъра при изпълнение на задълженията му във връзка с управлението на радиочестотния спектър;

7. администрира Съвета по националния радиочестотен спектър при осъществяване управлението на радиочестотния спектър;

8. участва в работни групи от представители на ползватели на радиочестотен спектър за решаване на проблеми, свързани с електромагнитната съвместимост;

9. подпомага министъра при осъществяване на международно координиране и регистриране за всички радиослужби на радиочестоти и радиочестотни ленти, както и на техническите характеристики на радиосъоръженията, които ги използват, за нуждите на националната сигурност след съгласуване със съответните заинтересовани държавни органи или служби;

10. проучва и анализира европейските и световните тенденции в развитието на електронните съобщения, управлението на радиочестотния спектър и пощенските услуги, включително в навлизането на нови технологии и иновативни мрежи и услуги;

11. проучва и анализира европейските стандарти с цел прилагането им в областта на електронните съобщения;

12. подпомага разработването и въвеждането на стандарти и стандартизационни документи, свързани с електронните съобщения;

13. подпомага министъра при изпълнение на задълженията му във връзка с организацията и координацията по въпросите на Европейския съюз в областта на електронните съобщения, управлението на радиочестотния спектър и пощенските услуги, включително изготвя позиции, указания, становища, анализи и информации;

14. подпомага Постоянното представителство на Република България към Европейския съюз и участва в работата и заседанията на подготвителните органи, комитетите и работните групи към Съвета на Европейския съюз и Европейската комисия;

15. ръководи и координира дейността на работна група № 17 „Телекомуникации и информационни технологии“ към Съвета по европейските въпроси към Министерския съвет;

16. участва в работата на международните и европейските организации, специализирани в областта на електронните съобщения, управлението на радиочестотния спектър и пощенските услуги, включително изготвя позиции, анализи и информации;

17. участва в подготовката и изпълнението на програми и проекти за развитие на електронните съобщения и пощенските услуги, включително финансирани от бюджета на министерството, от международни финансови институции, международни организации и/или от структурни фондове на Европейския съюз;

18. участва в изготвянето на проекти на законови и подзаконови нормативни актове в областта на електронните съобщения, управлението на радиочестотния спектър и пощенските услуги;

19. организира приемането на мерки на национално ниво, необходими за въвеждане или изпълнение и прилагане на актове на Европейския съюз в областта на електронните съобщения, управлението на радиочестотния спектър и пощенските услуги, включително извършва нотифицирането на актовете от българското законодателство, с които се приемат мерки на национално ниво;

20. проучва и анализира европейските стандарти и норми за качество на пощенските услуги;

21. участва в изготвянето на годишен тематичен план за издаване на пощенски марки, на пощенски продукти и на специални пощенски печати;

22. участва в издаването на пощенски марки, на пощенски продукти и на специални пощенски печати, както и в изваждането от употреба на пощенски марки;

23. организира и участва в дейността по международния обмен на пощенски марки;

24. организира и контролира дейността на националното маркохранилище“.

**§ 25.** В чл. 56 се правят следните изменения и допълнения:

1. в т. 9 думите „и населението на страната“ се заличават;

2. в т. 11 след думата „транспорт“ се добавя „и съобщения“;

3. в т. 12 думите „и актуализирането на критичните инфраструктури и обектите им“ се заменят с „на критичните субекти“;

4. в т. 15 думите „Агенцията за приватизация и следприватизационен контрол“ се заменят с „Агенцията за публичните предприятия и контрол“.

**§ 26.** В Приложението към чл. 3, ал. 2 „Обща численост на персонала в организационните структури и административните звена в Министерството на транспорта и съобщенията – 298 щатни бройки“ се правят следните изменения и допълнения:

1. на ред 4 думите „Звено „Защита на класифицираната информация, охрана и вътрешна сигурност“ се заменят със „Звено „Защита на класифицираната информация, охрана, вътрешна сигурност и защита на личните данни 3“;

2. преди ред „Главен секретар 1“ се създава нов ред:

„Служител по мрежова и информационна сигурност“ 1“;

3. на ред 11 думите „Стопански дейности и управление на собствеността“ се заменят със „Стопански дейности, управление на собствеността и обществени поръчки“;

4. На ред 14 „Специализирана администрация“ числото „196“ се заменя със „184“;

5. на ред 17 думите „дирекция „Концесии и контрол върху дейността на търговските дружества и държавните предприятия“ се заменят с дирекция „Концесии 12“;

6. след ред 17 се създава нов ред „дирекция „Контрол върху дейността на търговските дружества и държавните предприятия“ 12“.

**§ 27.** Навсякъде в останалите текстове на правилника думите „електронните съобщения“ се заменят със „съобщенията“.

**Заключителна разпоредба:**

**§ 28.** Постановлението влиза в сила от 1 януари 2024 г.

**МИНИСТЪР-ПРЕДСЕДАТЕЛ:**

(Николай Денков)

**ГЛАВЕН СЕКРЕТАР НА**

**МИНИСТЕРСКИЯ СЪВЕТ:**

(Ваня Стойнева)

–––––––––––––––––––––––––––––––––––––––––––––––––––––––––––––––––––––––––––

Главен секретар на

Министерството на транспорта и съобщенията:

(Иван Марков)

Директор на дирекция „Правна“ на

Министерството на транспорта и съобщенията:

(Красимира Стоянова)